**„Jasinskio 14 project“ platina 8 mln. eurų obligacijų emisiją: kviečia investuoti į verslo centrą „Yellowstone“**

**KŪB „Jasinskio 14“ priklausanti įmonė „Jasinskio 14 project“ šiuo metu platina 8 mln. eurų obligacijų su 10–11 proc. metinėmis palūkanomis emisiją. Įmonė kviečia investuoti į tolimesnį pabaigto statyti verslo centro „Yellowstone“ vystymą.**

Tai – antroji UAB „Jasinskio 14 project“ obligacijų emisija. Jos metu planuojama išplatinti 8 mln. eurų vertės, 1,5 metų trukmės obligacijų, kurioms numatytos 10–11 proc. metinės palūkanos, mokamos kas ketvirtį. Minimali investicijos suma – 1 tūkst. eurų. Nauja emisija siekiama refinansuoti 2022 m. išleistą 7,395 mln. emisiją.

Įsigyti obligacijas siūloma privatiems ir juridiniams asmenims Lietuvoje, Latvijoje ir Estijoje. Emisijos platinimo pabaiga – gruodžio 12 d. Emisija užtikrinama emitento akcijų įkeitimu.

„Šios emisijos metu gautas finansavimas bus skirtas tolimesniam verslo centro „Yellowstone“ vystymui. Pastato statybos užbaigtos vasaros pabaigoje, jame jau išnuomota 40 proc. ploto. Čia kuriasi įvairios įmonės, vykdančios veiklą finansų, farmacijos, gėrimų pramonės, sveikatos, telekomunikacijų, viešojo ir kitose srityse“, – sako įmonės „Jasinskio 14 project“ direktorius Agnius Tamošaitis.

Obligacijų platinimą vykdo AB „Šiaulių bankas“, konsultuojant advokatų profesinei bendrijai Norkus ir Partneriai COBALT.

„Jasinskio 14 project“ panaudojo kombinuotą finansavimosi būdą, kur naudojama ne tik banko paskola, bet ji papildoma ir išleidžiamomis obligacijomis, kas leidžia su kapitalo rinkų pagalba kur kas efektyviau vystyti NT projektus. Smagu matyti, kad Vilniaus veidą formuojantys projektai suteikia galimybę prie jų prisidėti ir investuotojams“, – sako Šiaulių banko Finansų rinkų departamento vadovė Eglė Džiugytė.

Obligacijos bus išpirktos 2026 m. birželio 16 d., palūkanos bus mokamos kas ketvirtį.

Modernus A klasės verslo centras „Yellowstone“ iškilęs pačiame centre, šalia Senamiesčio, Naujamiesčio ir Žvėryno rajonų, yra vienas pirmųjų iš esmės atsinaujinančio „Verslo trikampio“ atgimimo ženklų. Devynių aukštų, 9 800 kv. metrų ploto verslo centras „Yellowstone“ vystomas pagal profesoriaus Rolando Paleko idėją, bendradarbiaujant su jo vardo architektų studija ir projektavimo bendrove „Planas B“.

Verslo centro erdvės suplanuotos taip, kad jas būtų paprasta pritaikyti pagal individualius verslo poreikius ir jų veiklos specifiką, taip pat siūloma galimybė išsinuomoti pilnai įrengtus nedidelio ploto biurus, į kuriuos galima kraustytis iš karto.

A+ energetinės klasės pastatas pasižymi moderniomis inžinerinėmis sistemomis. Projektas įgyvendinamas laikantis tarptautinio tvarių pastatų standarto BREEAM, siekiama gauti „BREEAM IN USE Excellent“ įvertinimą.

Tarp esamų ir būsimų verslo centro nuomininkų yra telekomunikacijų įrangos įmonė „Peplink“, farmacijos didmenininkė „Lexano“, Danijos koncernas, Lietuvoje valdantis „Kalnapilio-Tauro grupę“, „Royal Unibrew“, elektroninius apsaugos sprendimus diegianti bendrovė „Euroelektronika“, Sakartvelo ambasada Lietuvos Respublikoje, „GS1 Lithuania“ ir kt. Likusiai daliai patalpų aktyviai ieškoma nuomininkų bendradarbiaujant su nuomos paieškos partneriais „Colliers Baltics“.

Didžiausi KŪB „Jasinskio 14“ investuotojai (komanditoriai) – Tautvydo Barščio įmonė „Taba Invest“ ir Mariaus Jovaišos įmonė „Unseen Pictures“, kurių investicijos sudaro 65,5 proc., kitų 11 komanditorių investicijos – 7 proc. ir mažiau.

Gruodžio 6 d., penktadienį, 10.00 val. Šiaulių banko atstovai ir emitentas susidomėjusius galimybe investuoti į šį projektą kviečia į vebinarą, kuriame bus plačiau pristatytas verslo centras ir investavimo į jį galimybės. Registracija į vebinarą – paspaudus [šią nuorodą](https://forms.office.com/e/XcXajFBx5n).

**Daugiau informacijos:**

Agnius Tamošaitis

„Jasinskio 14 Project“ direktorius

[info@yellowstone.lt](mailto:info@yellowstone.lt)